ועדת הפנים והגנת הסביבה, כנסת 20, פרוטוקול מספר 668, 2018-06-25 12:20

חמד עמאר: אני פותח את הדיון של ועדת הפנים בנושא הדרכות הכלה המתבצעות במסגרת הרבנות הראשית בישראל, יש כמה מציעים לדיון המהיר.

חמד עמאר: אנחנו נפתח עם חברת הכנסת המציעה, אני לא רואה אף חברת כנסת מציעה אחרת לכן אתחיל עם המציעה, אחרי זה אתן לאחד האורחים, אחרי זה נחזור לחברת הכנסת לאה פדידה, לומר כמה דברים.

חמד עמאר: נפתח עם חברת הכנסת יוליה מלינובסקי.

יוליה מלינובסקי: תודה אדוני היושב ראש, חבריי חברי הכנסת, אורחים.

יוליה מלינובסקי: כל אחד מאתנו שרוצה להתחתן כדת משה וישראל צריך לעבור סדר של פעולות.

יוליה מלינובסקי: אנחנו מסכימים לזה, כי זו הבחירה שלנו ואנחנו עושים את זה בשמחה ובששון.

יוליה מלינובסקי: אבל גילינו לאחרונה שיש דבר שבעיני הוא מוזר קצת, ואני אסביר למה, שנקרא הדרכת כלה.

יוליה מלינובסקי: אולי מתי שהוא לפני הרבה מאוד שנים שהיחסים בין המינים היו טיפה שונים ואורח החיים היה טיפה אחר והבנות התחתנו בגיל אחר, יכול להיות שבאמת היה צורך באשה מבוגרת שתסביר לכלה הצעירה איך לקיים את חיי המין שלה עם בעלה.

יוליה מלינובסקי: יכול להיות שגם היום בחברה החרדית זה עדיין מאוד אקטואלי ויש בזה עניין, אבל אני לא מצאתי שום אסמכתא שזה דבר חוקי, לא מצאתי שום מקור סמכות, לא הצלחתי לאתר שום נוהל, תקנות או משהו, כי בהרבה מקומות בלי הדרכת כלה בעצם אין אפשרות להתחתן.

יוליה מלינובסקי: כביכול זה לא בחוק, אבל מצד שני מחייבים לעשות את הדבר הזה.

יוליה מלינובסקי: גם כן צריך לקחת בחשבון שהציבור הישראלי, יש דתיות, יש דתיים, יש חילונים, יש פחות, ואנחנו גילינו שהיחס לאשה החילונית שבאה להדרכת כלה הוא יחס משפיל, שונה, לא נעים ובעצם לא מדבר אליה כי בגיל 27 כשהגברת כבר מתחתנת אחרי מספר שנים שהיא בזוגיות עם בן זוגה, פתאום מתחילים לשאול אותה שאלות על יחסי המין שלה, אם היא בכלל בתולה בטענה שיכולים עוד לבדוק את הדבר הזה.

יוליה מלינובסקי: אז זה רק מעצבן את האנשים.

יוליה מלינובסקי: במקום לחוות חוויה רוחנית, שמקרבת, שמחבקת, משהו שעושה חלק מהעניין, הרבה בנות מקבלות את - - - כאילו, "תעזבו אותנו" וגם כן הן מושפלות בגלל יחס פוגעני.

יוליה מלינובסקי: עוד נקודה, זה גם כן מאוד פוגע בפרטיות שלנו.

יוליה מלינובסקי: למה אני צריכה לשבת כאישה מול אישה זרה לי שאין לי איתה שום עניין ולענות לה על הדברים האינטימיים שלי ויחסי המין שלי ובכלל על החיים האינטימיים שלי.

יוליה מלינובסקי: באיזו זכות?

יוליה מלינובסקי: מי נתן לה כזו סמכות?

יוליה מלינובסקי: יש מועצות דתיות שעושות את זה מאוד בלייט, וזה מאוד תלוי מי רב המועצה, שזה כזה באמת - - -

לאה פדידה: נעים ונינוח.

יוליה מלינובסקי: מה שנקרא לא מוציא אותך מדעתך.

יוליה מלינובסקי: יש מועצות דתיות שעושות את זה ביום שלם, ארבע שעות, גיליתי שגם יש כאלה שעושים את זה בשלושה מפגשים.

יוליה מלינובסקי: אז אין לזה אפילו כללים איך זה צריך להיראות, אם בכלל.

יוליה מלינובסקי: בעיני זה צריך להיות בהסכמה של הכלה.

יוליה מלינובסקי: אם היא רוצה, שתעבור.

יוליה מלינובסקי: אם היא לא רוצה, אם היא מרגישה שזה לא מתאים לה מכל מיני סיבות, תעזבו את זה בשקט, כי זה לא מחייב, ושוב פעם, לא מצאתי שום דבר בחקיקה.

יוליה מלינובסקי: ואדרבה ואדרבה, אם זה כבר כלות, אז גם חתנים.

יוליה מלינובסקי: מצטערת, למה רק כלות?

יוליה מלינובסקי: למה גברים לא ונשים כן?

יוליה מלינובסקי: יכול להיות שדווקא בציבור הדתי כדאי להתמקד בגברים הצעירים שמתחתנים בגיל מאוד צעיר ולתת להם הדרכות חתן.

יוליה מלינובסקי: לסיכום, הדרכת כלה זה דבר שיכול באיזה שהוא שלב בחיינו להגיע לכולן, אני גם גיליתי מישהי שהתחתנה פעמיים ופעמיים עשו לה את זה, גם בשאלות של בתולה.

יוליה מלינובסקי: החיים הם שונים, משהו השתנה בחיים שלנו.

יוליה מלינובסקי: מה מקור הסמכות, האם זה מחייב, האם יש נוהל אחיד?

יוליה מלינובסקי: כי גם שמעתי שבמועצות דתיות מסוימות מבקשים תשלום, שגם כן זה היה מאוד מוזר כי לא הבנתי מאיפה הם רוצים על זה כסף.

יוליה מלינובסקי: ואם בלי אישור של הדרכת כלה אפשר בכלל לגשת לחופה.

יוליה מלינובסקי: הנושא אולי הוא קטן לעומת מה שקורה בחדר לידנו עם היועץ המשפטי לממשלה, אבל בעיני הוא הרבה יותר גדול כי בסופו של דבר זה נוגע לכל אחד מאתנו וגם לילדים שלנו ולכל המשפחות שלנו.

יוליה מלינובסקי: אז מבחינה פרקטית זה נושא מאוד חשוב לנו ובגלל זה הכנסת דנה בנושא הזה.

יוליה מלינובסקי: אז אני מקווה מאוד אדוני היושב ראש שאנחנו במהלך הדיון נשמע תשובות מנציגי הממלכה שיסבירו לנו, יתנו לי תשובות בדיוק על כל השאלות ששאלתי.

יוליה מלינובסקי: אם אתה יכול, יש לנו פה כלה.

יוליה מלינובסקי: כבר לא כלה - - -

חמד עמאר: אם המציעה חברת הכנסת מרב מיכאלי מסכימה שאתן לכלה לדבר לפנייך?

מרב מיכאלי: בוודאי אדוני.

חמד עמאר: בבקשה.

יאנה עברי: התחתנתי ב-2005, כשבאתי להירשם ברבנות, נרשמתי ברבנות תל אביב והודיעו לי שבלי אישור שעברתי הדרכת כלה אני לא אהיה רשאית להתחתן.

יאנה עברי: כמו ילדה טובה, הייתי אז בת 25, הלכתי להירשם, נתנו לי רשימה של כמה מדריכות כלה, בחרתי את הראשונה שהתאימה לי מבחינת לוח הזמנים.

יאנה עברי: הייתי אז סטודנטית.

יאנה עברי: נפגשתי איתה והשאלה הראשונה שהיא שאלה אותי "את בתולה?

יאנה עברי: " קצת כמעט נפלתי מהכיסא, לא הבנתי איך היא קשורה לחיים הזוגיים שלי, אבל איך שהוא כנראה הבנתי שעדיף שאני אענה שלא, סליחה, שכן, כדי לא להיכנס - - -

לאה פדידה: או שאת עוד לא החלטת אם כן או לא.

יאנה עברי: היא אמרה לי "אם את משקרת לי אני יכולה לבדוק".

לאה פדידה: כבוד היושב ראש, מבחן החבית עוד קיים?

לאה פדידה: אם זה עושה בועות?

חמד עמאר: אני חושב שזה יותר רציני ממה שאנחנו רוצים לקחת את זה.

חמד עמאר: אני באמת רוצה לקחת את זה לרצינות הנכונה, לכן אני מבקש להתייחס לזה בכובד משקל ואני רוצה לשמוע תגובות גם של משרד המשפטים וגם של משרד הדתות, בכלל אם יש להם סמכות כזאת.

מרב מיכאלי: רק להגיד באמת ותודה אדוני היושב ראש, אתה צודק שזה באמת לא מצחיק.

מרב מיכאלי: זה ממש לא מצחיק.

חמד עמאר: נכון.

קריאה: זו הטרדה מינית.

יאנה עברי: אני אמרתי שאני לא מתכוונת יותר לדון בנושא הזה כי אלה החיים הפרטיים שלי.

יאנה עברי: היא אמרה לי "אם את רוצה להפוך את החיים הזוגיים שלך לחוקיים במדינת ישראל, אז זה כן העניין שלי".

יאנה עברי: אני עמדתי ללכת, אמרתי "אני אפתור את החיים הזוגיים שלי בדרך אחרת", והיא אמרה "טוב, בואי נתחיל מהתחלה, לא התחלנו טוב", חזרתי ואז היא אמרה לי "אני צריכה להדריך אותך איך ומה את צריכה לעשות עם בעלך לעתיד.

יאנה עברי: ישבתי בשקט והיא התחילה להסביר לי שאני צריכה לכבות את האור שחלילה בעלי לא יראה אותי באור, שאני צריכה להתכנסות בסדין, שאני צריכה, כשאנחנו הולכים לישון לתת לבעל את הכבוד ולהיכנס למיטה תמיד אחריו ואף פעם לא לפניו.

יאנה עברי: זה הגיע להזיות שאם יש לי חום ואני חולה אז אני צריכה להסתובב אל הקיר כדי שאם הוא נכנס שהוא לא יראה את פניי או חלילה חלק מגופי.

יאנה עברי: זה נגמר בזה שאני צריכה כשהוא חוזר מיום העבודה לרחוץ את הרגליים שלו.

יוליה מלינובסקי: מתי זה היה, באיזו שנה?

יאנה עברי: 2005.

מרב מיכאלי: נו ונהגת ככה?

יאנה עברי: אני יכולה לתת לך את הטלפון של בעלי, תבררי.

יאנה עברי: אבל בקיצור אגיד לך שלא.

יאנה עברי: אני כן יכולה להגיד שעד אז הייתי בחורה חילונית רגילה אבל בלי זיקה חיובית או שלילית מדי לנושא הדת, וכשיצאתי משם אני ברחתי, אני באמת רצתי כמו שרצתי בטירונות אני חושבת.

יאנה עברי: זאת אומרת אני ברחתי, זאת הייתה חוויה מאוד מפחידה ומשפילה.

חמד עמאר: תודה רבה.

יוליה מלינובסקי: אני יכולה להגיד אדוני היושב ראש, שזו לא העדות היחידה.

יוליה מלינובסקי: פשוט יאנה יכלה היום להגיע לדיון - - -

מרב מיכאלי: ותודה ליאנה - - - לבוא ולשתף.

יוליה מלינובסקי: אנחנו עשינו בפייסבוק קול קורא וביקשתי מבנות לספר לנו את החוויות שלהן - - -

חמד עמאר: אני אתן לך להקריא את זה אחרי שאתן למציעה - - -

יוליה מלינובסקי: אבל שלא תחשבו שזה משהו יוצא מן הכלל.

יוליה מלינובסקי: לא.

חמד עמאר: חברת הכנסת לאה פדידה, חברת הכנסת מרב מיכאלי היא אחת המציעות לכן אני צריך לתת לה.

חמד עמאר: בבקשה חברת הכנסת מרב מיכאלי.

יוליה מלינובסקי: נציג משרד הדתות יצא מהדיון.

יוליה מלינובסקי: את במקומו?

יוליה מלינובסקי: הוא מתבייש לשמוע את זה?

מרב מיכאלי: תודה רבה אדוני היושב ראש.

מרב מיכאלי: משום שלצערי באתי באיחור כי בכל זאת הדיון מאוד משמעותי בוועדת החוקה על ההצעה הקשה של היועצים המשפטיים עיכבה אותי.

מרב מיכאלי: בואו נתחיל מזה שישראל היא הדמוקרטיה היחידה בעולם שאין בה נישואים אזרחיים משום סוג.

מרב מיכאלי: אני לא כופרת כמובן בזכותה של כל אחת ואחת לבחור איך הן רוצות להתחתן, מי שרוצה להתחתן בנישואים אורתודוכסיים, אדרבה ואדרבה בכיף, אבל בישראל אין אופציה אחרת וצריך לזכור את זה.

מרב מיכאלי: מדובר במונופול.

מרב מיכאלי: מדובר באופציה היחידה בישראל לקיים טקס שיירשם בעצם במדינת ישראל כנישואים, ולכן מה שהרבנות עושה פה - - -

חמד עמאר: אני רוצה להגיד לך, זה לא רק ליהודים.

חמד עמאר: כל מי שגר במדינת ישראל כי אני כעורך דין נתקלתי בבעיה כזאת שזוג, אצל הדרוזים אם מתגרשים אסור להם להתחתן בחזרה, הם התגרשו ורצו להתחתן בחזרה, נישואים אזרחיים ואז היינו חייבים לנסוע לאוקראינה ולקיים את החתונה שלהם באוקראינה.

מרב מיכאלי: אדוני צודק חד משמעית, אין פה אפליה ליהודים, יש אפליה לנשים בכל העדות ולגברים בכל הדינים הדתיים, משום שמדינת ישראל אין בה שום סוג של נישואים אזרחיים, רק נישואים דתיים, לא משנה אם את יהודייה או מוסלמית או נוצרייה או דרוזית או מה שזה לא יהיה.

מרב מיכאלי: מה שקורה, לכל אחד מבתי הדין – ובהקשר הזה אתה צודק – גם לבית הדין השרעי בתחומו - - -

חמד עמאר: בית הדין הדרוזי גם.

מרב מיכאלי: בית הדין הדרוזי וגם הכנסייה בתחומה כל אחד מהם בעצם מונופול, מונופול שמי שרוצה להתחתן חייבת לעבור דרכם, כשהיא כמובן משתייכת לאותה עדה.

מרב מיכאלי: כאן יש דוגמה קלאסית לאחת מהדרכים שבהן המוסד הזה, הממסד הרבני הזה מנצל את הכוח שלו לרעה ולא רק את הטקס של הנישואין את צריכה לעבור לפי מה שהרבנות מחליטה, ואת לא יכולה, אין לך דרך לעשות טקס נישואים יהודי לפי אמונתך ולפי שיטתך, אלא הם מרחיבים את זה בשביל ללמד אותך שלטון גברי של המאה ה-16, או ה-17, או ה-18, תלוי לאיזו עדה אורתודוכסית ספציפית משתייך כל רב שממנה את מדריכת הכלות הספציפית.

מרב מיכאלי: אני מאמינה שחברתי ציינה בדבריה את העובדה שהייתה עתירה לבית המשפט העליון של התנועה ליהדות מתקדמת לפני שנים אחדות, בדיוק נגד הניצול לרעה הזה, בדיוק נגד הפרקטיקה הזאת שבאה ומחטטת לנשים בחיי המין שלהן, בהעדפות שלהן, במצב הפיזי שלהן, בדיוק נגד הפרקטיקה שמרשה לעצמה לחנך נשים לאיך הן יתנהגו עם הבעל שלהן, איך תיראה הזוגיות שלהן ואיך ייראו חיי המין שלהן בעתיד והרבנות התחייבה לבית המשפט העליון, ולכן נמשכה העתירה, היא התחייבה שתוציא נוהל מחייב שיאפשר לעשות באמת רק הדרכה טכנית למה שנדרש לצורך הטקס הספציפי שהרבנות עורכת אותו.

מרב מיכאלי: ולא זו בלבד שזה לא קורה אלא אנחנו רואות שזה מחמיר והולך, והעדויות שאנחנו מקבלות, ותודה רבה לחברתי חברת הכנסת מלינובסקי שאספה אותן, מספרות סיפורים ממש מזעזעים.

מרב מיכאלי: לכן אדוני, וכאן אני חלוקה על חברתי, אני רוצה לדרוש בדיון הזה שיבוטל המוסד הזה של הדרכת כלות.

מרב מיכאלי: נשים מאמינות, אלוהים יודעת שיש להם את המוסדות הקהילתיים שלהם, את הרבנים שלהם והרבניות שלהם ויש שלל ארגוני נשים אורתודוכסים שיכולים לספק בקלות תשובות טובות בהרבה מאלה שמספקת מדריכת כלה שאת פוגשת אותה פעם ראשונה מכפייה.

מרב מיכאלי: נשים שלא חיות לפי האמונה האורתודוכסית, בכלל לא צריכות להצטרך לעמוד בכפיה הזאת, כל אחת תמצא את דרכה.

מרב מיכאלי: רבות מהן מגיעות, תאמין לי, אחרי הרבה מאוד מערכות יחסים וניסיון רב בהרבה בניהול זוגיות ממה שיש לנשים שאמורות ללמד אותן את זה.

מרב מיכאלי: לכן אדוני אני רוצה לדרוש מהמוסד לשירותי דת לאסור, פשוט לאסור על הרבנות לקיים את המוסד המשפיל של הדרכת כלות.

חמד עמאר: תודה רבה.

חמד עמאר: אני אתן לחברת הכנסת לאה פדידה לומר כמה דברים כי אנחנו מוגבלים בזמן ואני רוצה לשמוע את כולם, את משרד המשפטים, משרד הדתות, וגם מישהו מהנוכחים והרבנות הראשית.

חמד עמאר: בבקשה.

לאה פדידה: ראשית, אני כן עברתי הדרכת כלות בניגוד לחברותיי, והדרכת הכלות שלי הייתה מאוד נעימה, קצת על ההלכה, קצת דיברנו, שוחחנו שיחה נעימה ויצאתי לדרך ואני מודה לך חברת הכנסת מלינובסקי כי אם יש כלה שההדרכה שלה הייתה שונה מההדרכה שאני קיבלתי, הרבנות צריכה לעשות לזה סוף אתמול ולא היום, כי לא ייתכן שבכסות הדת שאני מאוד מעריכה ומחבקת, ישתמשו בזה ככלי לחדור לפרטיות, ולהשיג את ההיפך, שאותו איש ואותה אישה לא ירצו וזה מה שהם יחשבו על הדת או על המוסדות האלה.

יוליה מלינובסקי: שיצאו בגועל משם.

לאה פדידה: כן.

לאה פדידה: גם אז לא הבנתי וגם היום לא, אני התחתנתי הוא היה חתן פעם ראשונה אני כלה פעם ראשונה, למה הוא גם לא קיבל הדרכה על מנת שנוכל להיות מתואמים, הרי זה מטורף, אם זה חתן וכלה אז הוא גם צריך לקבל הדרכה לדעתי - - -

קריאה: בלי רעיונות.

חמד עמאר: לא נכנסים לדברים.

חמד עמאר: תודה.

לאה פדידה: והדבר המהותי - - -

קריאה: זה כבר קיים.

חמד עמאר: תודה רבה לך.

חמד עמאר: יהיה לך זמן לדבר.

חמד עמאר: תודה.

לאה פדידה: הדבר המהותי ביותר, חלק מהסיפורים והעדויות שחברתי חברת הכנסת יוליה מלינובסקי נתנה לי לקרוא, זה כבר בעיני עבירה, ואמרה גם החברה שאינני יודעת את שמה, זו הטרדה לשמה.

לאה פדידה: אז בואו לא נהפוך דבר כל כך יפה שאני כן מאמינה בו, אני מאמינה בהדרכת כלה, אני מאמינה במסורת, אני לא מאמינה בשימוש ציני חודרני ופוגעני תחת מסווה של מסורת ישראל, ואת זה מתפקידנו להוקיע כמה שיותר מהר.

לאה פדידה: ותודה לכן על הדיון.

חמד עמאר: תודה רבה.

חמד עמאר: אני רוצה לשמוע את הרבנות הראשית.

יהודה גליק: שלום וברכה.

יהודה גליק: אני מנהל מחלקת הבחינות וההסמכה ברבנות הראשית.

יהודה גליק: אני יכול להתייחס לנושא של הבחינות שביקשתם שאתייחס אליהן, אם אתם רוצים שאתייחס עכשיו או אחרי שאתייחס לדברים שאתם אמרתם מההיבט ההדרכתי בפועל.

יוליה מלינובסקי: לא, קודם כל תגיד לי מאיפה מקור הסמכות להדרכת כלה.

יהודה גליק: זה לא תחת סמכותי, זה המשרד לשירותי דת.

חמד עמאר: אני רוצה לשאול אותך האם יש נהלים ברורים לכל הרבניות שמעבירות את הדרכת הכלה או שכל אחת יכולה לשאול מה שהיא רוצה שם ולנהל את הדיון איך שהיא רוצה בהדרכת כלה.

יהודה גליק: שוב, אני מגיע בכובע של ההסמכות, ביקשתם לזה התייחסות ואני אתייחס לכך כשתגידו לי.

יהודה גליק: לגבי העניין הזה של הפיקוח מה שנקרא על המועצות הדתיות, אני חושב שזה חונה יותר במשרד לשירותי דת.

חמד עמאר: על השאלה שלי המשרד לשירותי דת יכול לתת תשובה?

חמד עמאר: יש נהלים ברורים לכל הרבניות?

חמד עמאר: מה שאמרה חברת הכנסת לאה, כזה נעים, טוב, נתן לה דרך להתחיל ומה ששמענו מהכלה, דברים שהם באמת מזעזעים.

חמד עמאר: אז האם יש נהלים ברורים בנושא?

מוריה פורת: אדוני אני רק אפריד בין שני דברים.

מוריה פורת: קודם כל צר לי היה לשמוע את החוויה שעברה אותה כלה.

מוריה פורת: אני חושבת שגם ברמה המשרדית זה אומר שיש משהו שהוא, מה שנקרא, גם אם אני כותבת נוהל יפה מאוד בסוף יש איש שירות שנותן את השירות הזה וכאן אני רוצה להבדיל בין זה שיש נוהל במשרד לשירותי דת שמנחה את כל המועצות הדתיות לזה שאישה שמתחתנת היא נדרשת גם לאישור מהבלנית שהיא עברה טבילה וגם לאישור ממדריכת כלה שהיא עברה הדרכת כלה - - -

יוליה מלינובסקי: זאת אומרת הדרכת כלה זה מחייב.

מוריה פורת: כן.

מוריה פורת: רק שניה גבירתי, תני לי להשלים - - -

מרב מיכאלי: שזה טירוף.

מרב מיכאלי: כתוב בנוהל הזה שגם מי שמתחתנת פעם שניה צריכה לעבור הדרכת כלה?

מוריה פורת: אני לא יכולה לענות - - -

מרב מיכאלי: לא, כי יש לנו פה מישהי, אדוני היושב ראש בהזדמנות - - -

חמד עמאר: אני אתן לה, אני רוצה לשמוע, אני שאלתי שאלה ברורה, אני רוצה לשמוע תשובה ברורה.

חמד עמאר: יש נהלים ברורים?

חמד עמאר: אני יודע שזה נוגע לכל אחד ואחד, את אמרת את זה לא אני, שאמרת שזה לא תקני ברגע שמשרד מוציא - - -

מוריה פורת: ברשותכם, תנו לי רק להגיב כי - - -

חמד עמאר: את תגיבי, אני אתן לך עוד פעם, רציתי לשאול אם יש נהלים ברורים.

מוריה פורת: יש נהלים ברורים על כך שנדרש אישור ממדריכת כלה.

חמד עמאר: לא, זה משהו אחר.

חמד עמאר: לאותה מדריכה יש נהלים, מה היא צריכה לשאול, מה היא צריכה להעביר?

מוריה פורת: אדוני, לא.

מוריה פורת: בהקשר הזה אין אחידות.

מוריה פורת: אנחנו - - -

חמד עמאר: לכן אנחנו כאן כוועדה נדרוש את זה.

חמד עמאר: בסדר.

מוריה פורת: אנחנו נמצאים כאן גם במקום שבו אנחנו גם באנו לשמוע.

מוריה פורת: אנחנו מבצעים תהליכים דומים בתפקידים שונים במועצות הדתיות.

מוריה פורת: התחלנו את זה בבלניות, בעובדי שירותי קבורה, בסגל של מפקחי כשרות בתוך מועצה דתית.

מוריה פורת: כל תחום ההכשרה ופיתוח ההון האנושי בתוך המועצות הדתיות זה תחום שאנחנו מתמקדים בו כבר ארבע שנים.

מוריה פורת: אני חייבת להגיד שבתקינה שלנו מתקיימות היום 45 מדריכות כלות חלקן שעתיות, זאת אומרת שחלק מהדרכות הכלות, בשונה מהמציאות שאתן אומרות, זה מדריכת כלה כמו למשל שאני עברתי באופן אישי.

מוריה פורת: אני לא חייבת ללכת למדריכת הכלות במועצה הדתית אלא אני יכולה ללכת למישהי - - -

יוליה מלינובסקי: למה את בכלל חייבת, זו השאלה.

מוריה פורת: הסוגיה הזאת של למה אני חייבת או לא חייבת אפשר לשאול על הנוהל עצמו.

מרב מיכאלי: אז אנחנו שואלות.

מרב מיכאלי: הנה שאלנו.

מוריה פורת: אני עובדת עם נוהל קיים ובהקשר שיש נוהל - - -

מרב מיכאלי: מי קובע את הנוהל?

יוליה מלינובסקי: סליחה רגע.

יוליה מלינובסקי: מה מקור הסמכות.

מוריה פורת: נוהל משרדי.

מרב מיכאלי: מה זה משרדי?

יוליה מלינובסקי: מאיפה בא מקור הסמכות לחייב אישה לעבור הדרכת כלה.

יוליה מלינובסקי: מה מקור הסמכות.

מוריה פורת: כתיבת נוהל משרדי?

יוליה מלינובסקי: לא, חוק.

מרב מיכאלי: ברשותך חברת הכנסת מלינובסקי, אני אסביר את שאלתך רק.

יוליה מלינובסקי: לא צריך להסביר - - -

חמד עמאר: כשמחייבים אזרח במדינת ישראל או צריך להיות בחוק, בתקנה.

חמד עמאר: אתה לא יכול לבוא לחייב מישהו - - -

יוליה מלינובסקי: נוהל זה לא תקנה.

מוריה פורת: אני לא יודעת אם זה - - -

חמד עמאר: בנוהל אתה לא יכול לחייב אזרח.

מוריה פורת: אני לא יודעת אם זה מעוגן בתקנה, זה משהו שאני לפחות יכולה ללכת לבדוק אחרי הדיון, אבל בהחלט זה מעוגן בנוהל משרדי וזה תהליך מחייב.

יוליה מלינובסקי: לא, זה לא יכול להיות - - -

מרב מיכאלי: זה לא יכול להיות מחייב.

חמד עמאר: בסדר, הבנו.

חמד עמאר: חברי הכנסת, בואו נתקדם בדיון.

חמד עמאר: אנחנו הבנו ממנה באופן ברור שהיא לא יודעת אם זה בחוק או בתקנה והיא אומרת שיש נוהל של המשרד.

חמד עמאר: על מה מסתמך הנוהל של המשרד?

חמד עמאר: כל נוהל שיש במשרד צריך להסתמך על משהו.

מוריה פורת: מה שאנחנו מבצעים, אנחנו ב-30.5 ביצענו יום עיון למדריכות כלות מתוך הבנה שאנחנו צריכים לטפל בנושא ההכשרה של מדריכות כלות כשאנחנו עושים פיצוח תפקיד, מה תפקידה של מדריכת הכלות, מה הדברים המרכזיים שהיא צריכה לבוא איתם במגע עם המודרכות, כשאני מסבירה שיש שונות - - -

יוליה מלינובסקי: מה- - -

מוריה פורת: אנחנו עדיין לא עשינו את זה, אנחנו בתחילת התהליך.

מוריה פורת: אני מסבירה שיש גם שונות מאוד גדולה כי יש חלק מהמודרכות שמגיעות למדריכות באופן פרטי, זה כמעט כמו לבחור יועץ זוגי - - -

יוליה מלינובסקי: למה אני צריכה את זה?

יוליה מלינובסקי: תגידי, אני שואלת - - -

חמד עמאר: חברת הכנסת יוליה - - -

מרב מיכאלי: אבל היא צודקת.

מרב מיכאלי: חברת הכנסת יוליה צודקת לגמרי.

מרב מיכאלי: באיזה עולם את בוחרת לי יועץ נישואין ומדריך זוגיות?

יוליה מלינובסקי: - - -

חמד עמאר: חבר'ה, אנחנו בשביל זה יושבים כוועדה, אנחנו בודקים.

חמד עמאר: היא באה כנציגה של המשרד - - -

קריאה: היא אמרה שהיא לא יודעת - - -

מרב מיכאלי: מה אנחנו רוצים ממנה?

מרב מיכאלי: - - - לא לדעת, היא נציגת המשרד, אז שהמשרד ישלח מישהו שיודע.

חמד עמאר: בסדר, כוועדה אנחנו נצא במסקנות.

חמד עמאר: תודה רבה לך.

חמד עמאר: לפני שאני נותן לחברת הכנסת מיכל רוזין כאחת המציעות, אני רוצה לשמוע עוד כלה ואחרי זה נשמע את חברת הכנסת מיכל רוזין ואני אתן לרבניות שרשומות כאן שתצגנה את עמדתן.

דסי פפרמן: אני התחתנתי נישואים ראשונים כשעוד הייתי חרדית, עברתי הדרכת כלות פרטית של כמה מפגשים, בין חמישה לעשרה לפחות, אני לא זוכרת.

דסי פפרמן: ההדרכה הייתה טובה ונעימה שנבחרה על ידי המשפחה שלי.

דסי פפרמן: היום אני אתאיסטית, אני לפני נישואים שניים.

דסי פפרמן: הבחירה שלי להתחתן ברבנות לוותה בלבטים מאוד קשים, אני עושה את זה כי הילדים שלי דתיים וגדלים בחברה חרדית אחרת מבחינתי חתונה זה עסק מיותר.

דסי פפרמן: אחר כך אני מגלה שאני נאלצת לטבול, אחרי שנשבעתי שאני לא אעשה את זה יותר, וגם לעבור שוב הדרכת כלות.

דסי פפרמן: אני, שיכולה לצטט את הספר פחות או יותר בעל פה נאלצת לעבור שוב הדרכה.

דסי פפרמן: אני, שלא מתכוונת לקיים אף מצווה בעניין הזה יותר, נאלצת לעבור שוב פעם הדרכת כלות.

יוליה מלינובסקי: אחרי כמה ילדים?

דסי פפרמן: יש לי שלושה ילדים, שתי הפלות מאחורי, חיטוטים ברחם יש לי בלי סוף, מבחינה בריאותית אני יכולה להבין את הצורך, מבחינה דתית זו חדירה לפרטיות שלי, זה רק מרחיק אותי, זה גורם לי להסס שוב ושוב האם אני עושה את ההחלטה הנכונה.

דסי פפרמן: יש פה אפליה מבחינה שוויונית.

דסי פפרמן: האדם שאני מתחתנת איתו לא נדרש לעבור את ההדרכה המשפילה הזאת שאני נאלצת לעבור.

דסי פפרמן: ההדרכה עצמה היא לא הבעיה.

דסי פפרמן: עצם החיוב, עצם החיטוט בהאם טבלתי או לא טבלתי, ספרתי שבעה נקיים או לא ספרתי, דחקתי חתיכת בד לתוכי או לא, היא בעיני פגיעה בפרטיות שלי, היא הטרדה מינית לא פחות ולא יותר, היא חוצפה.

דסי פפרמן: אני אדם אתאיסטי, למה אני צריכה לעבור את זה?

דסי פפרמן: למה אין במדינה שלי, שאגב שירתתי בה שירות לאומי, שנתתי לה את כולי, שאני אזרח מיטיב במדינה הזאת, למה אין לי זכות להתחתן ולהיות מוכרת על פי המדינה שלי כאדם נשוי אם אני לא עוברת דרך הרבנות, דרך מדריכת כלות ודרך בריכת מים קטנה.

מרב מיכאלי: צריך שיהיה ברור שלא יצא חס וחלילה שאנחנו רוצות להוסיף בשם השוויון חובת הדרכה לגברים.

מרב מיכאלי: אנחנו רוצות לבטל - - - אגב, יכול להיות שאם גברים היו צריכים לעבור את ההשפלה הזאת אולי הייתה מתבטלת כל ההדרכה כולה, גם יש מצב.

מרב מיכאלי: אני יכולה לחשוב על שאלות פולשניות לגברים.

חמד עמאר: אני רוצה לשמוע את חברת הכנסת מיכל רוזין בבקשה, אחת המציעות.

מיכל רוזין: קודם כל אני מתנצלת, יש דיון מאוד סוער בחדר ליד ויצאתי גם בסערה.

מיכל רוזין: אני רוצה לומר שהנושא הזה מרתיח את דמי כבר 27 שנים.

מיכל רוזין: אני נשואה באושר לאותו בן זוג 27 שנים.

מיכל רוזין: ככה זה גם באידאולוגיה, גם בחיים האישיים, אני שמרנית.

מיכל רוזין: לצערי הרב והגדול התחתנתי דרך הרבנות.

מיכל רוזין: היום לא הייתי עושה את זה, בשנת 1995 עשיתי זאת.

מיכל רוזין: אני רוצה להגיד לכם כשאני שומעת את הסיפורים היום, ואלה בדיוק אותם סיפורים מה שאני יכולה לספר לכם באופן אישי מ-1995.

מיכל רוזין: קודם כל הצורך לשקר.

מיכל רוזין: כמובן חייתי עם בן זוגי כבר ארבע שנים, כמובן שידעתי מה זה אמצעי מניעה ולא היו צריכים להסביר לי כמובן מה זה יחסי מין וכדומה.

מיכל רוזין: גם את זה הסבירו לי, אבל הסבירו לי עוד דברים.

מיכל רוזין: הסבירו לי למשל שהאישה היא כמו כדור, וגבר שבא הביתה מהעבודה לפעמים בא לו לשחק בכדור ולפעמים לא בא לו לשחק בכדור, אז כשלא בא לו לשחק בכדור צריך להישאר בפינה של החדר עד שיבוא לו לשחק עם הכדור ובעצם העבירה לי את המסר שהגבר כשהוא בא מהעבודה הוא נורא עייף וטרוד וכדאי לא להטריד אותו ולא להציק לו וכשהוא ירצה להתייחס אליך הוא יתייחס אליך.

מיכל רוזין: זה המסר שעבר ב-1995 וכשאני שומעת שהוא עובר היום ב-2018 אני פשוט מזועזעת עד עמקי נשמתי.

מיכל רוזין: אתם רוצים לעשות, אתם חושבים שזה משהו טוב, שיש נשים מאוד מאוד צעירות, אולי לא חילוניות מחברות יותר שמרניות שמגיעות לתהליך הזה בלי ידע, ההורים לא דיברו איתם, אין להן הדרכה, הן לא שמעו שום דבר, הן לא יודעת מה זה יחסי מין, גם את זה אנחנו מכירות.

מיכל רוזין: קודם כל תעשו את זה מבחירה.

מיכל רוזין: באמת באיזו עילה זה מחויב כדי להתחתן בסופו של דבר, זה דבר ראשון.

מיכל רוזין: דבר שני, אם כבר אתן רוצות לעשות את זה כמו שצריך ואת אומרת שעכשיו אתם בתהליך, אני שמחה לומר שהעברתי עם שר הדתות תהליך שבו עשו יום עיון לכל נשות הרבנים להסביר להן על אלימות מינית, על פגיעה מינית, על אלימות במשפחה.

מיכל רוזין: אלה דברים היותר חשובים שהיא תשמע, לא שהיא כדור בפינה שאפשר לבעוט בה או לשחק איתה אלא מה זו אלימות במשפחה ומה זו אלימות מינית ומה זה שהיא תגיד שהיא מוכנה או לא מוכנה, ואני אומרת את זה באופן כללי, מותר לה על פי החוק להגיד "לא, לא באלי, אני לא רוצה" זו שאלת הסכמה, היא קיימת גם בנישואין, את זה אתם צריכים להגיד לכל הנשים הצעירות שבאות אליכם.

מיכל רוזין: רק בבחירה, ואותן נשים שיזדקקו להדרכה הזאת הן ילכו אליה כי הן ירצו לקבל מידע בשמחה.

מיכל רוזין: לשאר הנשים, מי אתן שתכפו עלינו?

מיכל רוזין: אנחנו יכולות ללמד את חלק מהמדריכות, אנחנו יכולות לספר להן, להגיד להן, ובוודאי לא צריך להסביר לי ולדרוש ממני שוב לשקר, הרי דורשים ממני לשקר.

מיכל רוזין: עוברים איתי על הימים ואומרים לי "מתי המחזור שלך" אני אומרת "אני בגלולות" "לא לא, בואי לא נרשום את זה, נרשום משהו אחר".

מיכל רוזין: באמת, מה זה, ישראבלוף?

מיכל רוזין: אנחנו חיים בעולם שבו כמעט חצי מיליון אנשים בוחרים מרצונם או שלא מרצונם לא להינשא במדינת ישראל.

מיכל רוזין: רבים הולכים וחיים חיים ללא נישואין ללא שום הסכם ביניהם ואתם רק מחזקים את זה.

מיכל רוזין: אתם לשיטתכם השמרנית, לא לשיטתי, לא לשיטת מרב מיכאלי, אתם מחזקים את זה שיותר ויותר אנשים יימנעו מלעבור איזה שהוא הליך חוקי במדינת ישראל לחיות ביחד מכיוון שאתם כופים עליהם את הדברים הנוראיים האלה.

חמד עמאר: תודה חברת הכנסת מיכל רוזין.

חמד עמאר: אנחנו נלך לרבניות עכשיו.

חמד עמאר: שרה סגל בבקשה.

שרה סגל: שלום, אני רבנית, אני מורת הלכה ע"ש יהודה עם תכנית הנשים של בית מורשה ואני משיבה גם בהלכות יהודה.

שרה סגל: בחרתי לפני כמה שנים להתחיל להדריך כלות וגם זוגות שרוצים לקראת כלולותיהם, לבוא ולשמוע את הידע שבעצם לא מבחירה הם צריכים לשמוע את זה אלא כי הם צריכים להביא אישור.

שרה סגל: אני מדריכה בעיקר כלות אבל גם זוגות, הדרכתי מאות כלות, דתיות חילוניות, מסורתיות, חרדיות, גם כן חרדיות, וכלות דתיות מגיעות ממקום שהלב חפץ, קובעות איתי ל-10, 12 שעות, מאותן סיבות מסורתיות הלכתיות, צריך גם להגיד ששאלות פמיניסטיות אקוטיות עולות בזמן הזה ואני שם כדי לתת להן מענה.

שרה סגל: כלות חילוניות שאני פוגשת מגיעות בעיקר מתוך חרדה של דברים שהן שמעו מחברות שלהן, הן לא רוצות שזה ישוב ובקבוצות הפייסבוק השונות אני מתויגת כמי שיכולה לתת להן מענה אולי למה שהן מבקשות עכשיו.

שרה סגל: כשאני פוגשת כלה או זוג שמגיע לא מתוך רצון זה נראה אחרת לגמרי מזוג שרוצה את זה.

שרה סגל: פגשתי כלות גרושות ואלמנות שנישאות בפעם השנייה או השלישית, אני נבוכה שאני צריכה לתת את זה, כמה שאני משתדלת, באופן דיאלוגי לעבוד זה לא ממקום של בחירה, וגם אני חרדה לבל תוסיף לא מהצד האזרחי גם מהצד ההלכתי וגם אני חרדה כשניתנים ממקומות שונים ידע שהוא לכאורה הלכתי והוא כפוף למידע מדעי לכאורה לא מהימן, ממציאים טעמים למצווה שהיא שכלית ולא שמעית, גם מהצד הדתי, בסוף בטל הטעם, בטל הדבר.

שרה סגל: כלומר אני חרדה גם מהמקום הזה.

שרה סגל: אני משתדלת לתת הדרכה כמה שיותר לזוגות ולעזור להם אבל אני לא יכולה להתעלם מהמצב הזה שאנשים לא מגיעים לזה מתוך בחירה.

שרה סגל: הייתי רוצה לאחל לזוגות שהם יוכלו לבחור.

שרה סגל: אולי הם רוצים ייעוץ כלכלי, אולי הם רוצים באמת ייעוץ זוגי, לבחור לפני כלולותיהם, אולי הם לא רוצים את הדבר הזה.

שרה סגל: אני יודעת גם להגיד בתור מדריכה, שאני משמשת כמתנדבת בבלנות אבל אני לאו דווקא הולכת כל פעם עם כל כלה למקווה.

שרה סגל: כלות דתיות שהדרכתי כמעט ולא נדרשות להוציא את האישור שלהן מול המועצה הדתית אלא הדרכה, או במקווה, וכלות חילוניות כן ואני נבוכה מהדבר הזה הן מהצד הדתי והן מהצד האזרחי.

שרה סגל: הייתי רוצה שיהיה אישור - - - כזה והייתי רוצה שהדבר הזה יגדיל ויעצים אותן או לא יהיה קיים, אפשר לבחור את הדברים האלה.

חמד עמאר: כשהחלטת להיות מדריכת כלה, קיבלת אישור של מישהו, קיבלת נהלים ברורים מה את צריכה לשאול, איזה שאלות את צריכה לשאול, איזה קורס עבר בשביל לקבל את האישור למדריכת כלה?

שרה סגל: שאלה מצוינת.

שרה סגל: קודם כל ברמה העקרונית הדרכתי קודם כמה שנים ואז ביקשו ממני את התעודות.

שרה סגל: במקרה שלי עשיתי מבחן שמקביל לרבנות כמו כל רב שמשיב בהלכה בתחום, זו תעודה מספקת לכך, עשיתי שני קורסים של הדרכת כלות, קורס של בלנות ועוד שתי תכניות של מיניות בריאה שלא קשור דווקא לרבנות, אבל בה במידה יש לי חברות שמדריכות בלי שום לימודים שלהן כרגע ונותנות את האישורים ואני בחרתי בכוונה להיכנס לתחום כדי לתת, אם כבר איזו מומחיות תוכן שלא נשענת על דרישה.

שרה סגל: אני - - -

חמד עמאר: שאלתי אותך עוד שאלה - - -

שרה סגל: האם נדרשתי?

שרה סגל: לא נדרשתי.

חמד עמאר: את לא חייבת לעבור שום הכשרה, שום קורס?

מרב מיכאלי: לפי מה נשכרות מדריכות הכלה?

מרב מיכאלי: לפי מה הן מועסקות?

חמד עמאר: הן מועסקות דרך המשרד לשירותי דת בשכר?

מוריה פורת: ממש לא.

מוריה פורת: המועצות הדתיות - - -

שרה סגל: - - - וגם הדבר הזה מעיד שמוכנים לשלם לי על הזמן הזה לעומת מה שמקבלים בחינם מהמועצות הדתיות, יש בזה גם איזו עדות של בחירה לבוא למקום הפרטי.

מוריה פורת: המועצות הדתיות מעסיקות, יש תקן שנקרא מדריכת כלה במועצה הדתית, על מנת להיות מדריכת כלה כמו בלנית, אתה נדרש לקורס, יש קורס של הרבנות הראשית שהיא אמורה להביא תעודה עוד מגופים אחרים שמסמיכים ומוכרים על ידי הרבנות הראשית ואחר כך ההעסקה היא ש - - -

חמד עמאר: זה אומר שהרבנות הראשית מסמיכה מדריכות כלה.

יהודה גליק: לא, צריך לעשות הפרדה.

חמד עמאר: אני דרוזי כאן ואני צריך לשאול את השאלות האלה - - -

יהודה גליק: לא, אני אענה.

יוליה מלינובסקי: אבל אתה הכי אותנטי בנושא הזה.

יוליה מלינובסקי: אתה ניטראלי.

יהודה גליק: אני אענה.

יהודה גליק: לפני כשש שנים היה ביקוש לעשות מבחני הסמכה למה שנקרא הדרכת כלות ובלניות ואכן היו.

יהודה גליק: בהתחלה זה התחיל עם 30 אחרי זה הביקוש ירד ל-15 עד שבשנים האחרונות לא היה ביקוש.

יהודה גליק: לאחרונה, לפני כחצי שנה, קצת יותר, המשרד לשירותי דת פנה ואמר "אנחנו רוצים להכשיר את המדריכות ואת הבלניות שנמצאות אצלנו בשני מסלולים.

יהודה גליק: אחד, בהיבט ההלכתי ושני בהיבט המקצועי".

יהודה גליק: בהיבט ההלכתי זה כל מה שקשור לנושא הזה של הרבנות שהיא בעצם מסמיכה במבחני הסמכה.

מיכל רוזין: שמה המטרה?

מיכל רוזין: להדריך כלות חילוניות?

מיכל רוזין: מה על פי ההלכה - - -

יהודה גליק: לא, לתת הדרכה לאותה מדריכת כלה שיושבת במועצה הדתית.

יהודה גליק: אני לא מדבר על הכלות עצמן.

מרב מיכאלי: אני עוצרת אותך, אני שואלת רגע.

מרב מיכאלי: אתה אומר המשרד לשירותי דת קיבל החלטה לעשות הדרכות לנשים שעובדות אצלנו כבר.

מרב מיכאלי: ואני שואלת איך הן נבחרו להיות עובדות שלכן בתפקיד גם מדריכות כלה ואני מבינה שגם בלניות.

מרב מיכאלי: אז בואו, איך נבחרות הנשים האלה לעבודה.

מרב מיכאלי: אם לא עוברות קורסים, אין הכשרה, אם אין מבחנים - - -

חמד עמאר: מה שהבנתי שהן מתנדבות, הן לא מקבלות שכר.

מוריה פורת: לא, יש בלבול.

מוריה פורת: יש במועצות הדתיות - - -

חמד עמאר: אני רוצה להבין, שניה.

חמד עמאר: אני שאלתי שאלה ברורה.

חמד עמאר: האם מדריכות כלה הן עובדות של המשרד, אמרת לי שלא.

חמד עמאר: עכשיו אני שומע נציג של הרבנות הראשית שאומר "אנחנו מעסיקים" מעסיקים זה- - -

יהודה גליק: לא מעסיקים, אני אחראי על הסמכות, אני אשלים את המשפט.

יהודה גליק: מה שקורה זה כך, יש מועצות דתיות שהן הרגולטור המקומי שעובד בשיתוף באיזו שהיא צורה עם המשרד לשירותי דת.

מרב מיכאלי: אז הן אלה שמעסיקות.

יהודה גליק: שניה.

יהודה גליק: מי שבעצם, מוריה תוכל להסביר את הממשק מול מועצות מקומיות למשרד לשירותי דת.

יהודה גליק: אני מקבל את הפניה מהמשרד לשירותי דת כי הם בקשר או מעסיקים ישירות או באמצעים, בצורה כזאת או אחרת, שהם רוצים לעשות הכשרה למדריכות כלות והיא מתחלקת לשניים, או מקצועית או הלכתית.

יהודה גליק: הלכתית זה אנחנו, מקצועית זה המשרד לשירותי דת.

יהודה גליק: היא תוכל להרחיב על זה.

מוריה פורת: אז המשרד לשירותי דת ממש לא מעסיק, אין לי אף אחת מ-100 העובדים שלי שנקראת מדריכת כלה.

מוריה פורת: אנחנו מפקחים על המועצות הדתיות כמו משרד הפנים שמפקח.

חמד עמאר: מי מעסיק אותן?

מוריה פורת: מי שמעסיק זה המועצות הדתיות, הם ישות משפטית נפרדת - - -

חמד עמאר: שמקבלות שכר דרך המועצה הדתית.

מיכל רוזין: איך בוחרים אותן במועצות - - -

מוריה פורת: אני אומרת, אם תרשו לי רק להגיב.

מיכל רוזין: לא, כי הסיבוב הזה - - -

מוריה פורת: זה לא סיבוב, הוא שואל מי המעסיקה, אני אומרת, המעסיקה היא המועצה הדתית.

מוריה פורת: היא אמורה להיכנס בדרך מכרזית, יש מכרז שאמור להתפרסם, היא אמורה להוכיח, כמו שיש תואר ראשון, אני אמורה להביא BA כדי להראות שלמדתי תואר ראשון, אז היא מביאה קורס חיצוני שהיא עשתה הדרכת כלות.

חמד עמאר: מי מפקח על הקורס החיצוני?

מוריה פורת: אנחנו לא מפקחים על הקורס החיצוני.

מוריה פורת: העיסוק שלנו עכשיו שאנחנו - - -

חמד עמאר: אז אתם יודעים מה אתם אומרים כאן?

חמד עמאר: אתם אומרים שאתם מחייבים כלה להביא אישור שעברה הדרכה, כשאתם לא יודעים מי מעביר את הקורס, מי מכשיר אותה.

מוריה פורת: לא, העיסוק שלנו עכשיו כשאנחנו בוחנים את התפקיד של הדרכת כלות, זה אגב לא מצחיק בעיני, העבודה שאנחנו עושים עכשיו היא עבודה מאוד ייחודית - - -

מרב מיכאלי: לא, לא עושים עכשיו - - -

חמד עמאר: אנחנו 70 שנה קיימים מדינת ישראל קיימת 70 שנה.

מוריה פורת: אבל זה מה שאנחנו עושים עכשיו.

מרב מיכאלי: אני לא רוצה לשמוע מה שאתם עושים עכשיו, אני רוצה לשמוע מה היה עד עכשיו.

מרב מיכאלי: סליחה, לא הבנתי, אני איטית - - -

מוריה פורת: את לא מקשיבה לי עד הסוף.

מרב מיכאלי: רגע, יש לי שאלה לא מה אתם עושים עכשיו.

מרב מיכאלי: השאלה, לפי מה הנשים האלה נבחרות לעבודה.

מוריה פורת: יש קורסים של גופים פרטיים שבעבר קיבלו אישור - - -

מרב מיכאלי: על ידי מי?

מוריה פורת: - - - או הרבנות הראשית, הקורסים האלה זה כמו דור דור ודורשיו - - - יש לא מעט מכונים כאלה.

חמד עמאר: סליחה, למה אני נכנס ושואל שאלות?

חמד עמאר: אני רואה שיש פגם כאן.

חמד עמאר: יש 45 מדריכות, זה מה שאמרת, נכון?

מוריה פורת: שזה ביחס ל-132 מועצות דתיות, אין בכל מועצה דתית.

חמד עמאר: יש 45.

מוריה פורת: נכון.

חמד עמאר: את אומרת שמתקיימים קורסים להכין את אותן מדריכות כלות?

מוריה פורת: לא.

מוריה פורת: לפני שהן נכנסות לתפקיד של מדריכת כלה הן היו אמורות להביא תיעוד שהן עברו קורס של מדריכת כלה.

מוריה פורת: כמו שאותה גברת עכשיו, תשאל את הגברת שנכנסה - - -

חמד עמאר: מי נותן את התכנים לאותם אנשים שמעבירים את הקורס?

חמד עמאר: את נותנת את התכנים למכללה שמעבירה?

מוריה פורת: אני לא נותנת, אבל בדיוק כמו שעשינו בבלנות, אנחנו עכשיו בונים עם הרבנות הראשית את הסילבוס הנדרש כדי להגיד, גוף שמכשיר בלניות, סילבוס שנדרש, גם ידע שהוא ידע הלכתי וגם ידע מעשי.

חמד עמאר: תודה רבה.

חמד עמאר: אני רוצה לשמוע עוד רבנית אחת ונלך לסיכום.

יוליה מלינובסקי: אפשר לשמוע את משרד המשפטים אדוני היושב ראש?

חמד עמאר: אחרי הרבנית נשמע את משרד המשפטים ונלך לסיכום.

חמד עמאר: משרד המשפטים, תכינו לי מאיזה סמכות הם עושים את ההדרכות, האם זה בתקנה, האם זה בחוק, האם זה נהלים של המשרד ואם זה נוהל של המשרד, האם הוא מחייב או לא מחייב ומי נתן לו את הסמכות לחייב.

חמד עמאר: בבקשה עוד רבנית אחת, קרן בבקשה.

קרן חדד: אני מנהלת מרכז מנהיגות נשים ב"קולך".

קרן חדד: אני רק אסכם כחלק מהצוות יחד עם מכון עתים שאסף בתקופה האחרונה המון המון עדויות, לחזור שוב ולהגיד שנשים נשאלות שאלות מאוד פולשניות, הן חוות הדרכת כלות שמסבירה להן אם היא תהפוך אותו למלך אז היא תהיה מלכה, נשאלות על הניסיון המיני שלהן, אנחנו דורשות שההדרכה תהיה בחירה של בני הזוג, של שני בני הזוג שיבחרו לעבור אותה יחד, כמו שהרבנית שרה סגל כץ הזכירה, אנחנו גם נשמח שאם המדינה מציעה שירותים להעצמה זוגית אז שתיתן להם את האפשרות לבחור או בייעוץ כלכלי או ייעוץ מיני או כל שירות אחר שיבטיח זוגיות יציבה וטובה יותר.

קרן חדד: אנחנו חוזרות ואומרות שאין לדעתנו, לטעמנו, למיטב ידיעתנו שום הכרח הלכתי שאישה תעבור הדרכת כלות.

חמד עמאר: את מועסקת על ידי מועצה דתית?

חמד עמאר: או באופן פרטי?

קרן חדד: אני נציגה של אחד הארגונים.

חמד עמאר: את בעצמך מעבירה הדרכות כלה?

יוליה מלינובסקי: כמה עולה הדרכת כלה פרטית אם אני רוצה חוויה נורמלית?

שרה סגל: לשאלתך קודם כל אני רוצה להגיד שהרבה עושות את זה בחינם כמו שנאמר, אבל עמותות עומדות מאחורי זה ואז זה שאלות גדולות מבחינה אזרחית, האם זה ואקום שמתמלא לטוב או לרע.

חמד עמאר: אני רוצה לשמוע עמותה.

חמד עמאר: עמותת עתים בבקשה.

אלעד קפלן: עמותת עתים מסייעת ללמעלה מ-4,000 אנשים בשנה שנתקלים בקשיים מול הממסד הדתי ושירותי הדת בין השאר בסוגיות של רישום לנישואין והבעיות שאנחנו שומעים בנושא הזה שלהדרכת כלה שבות ועולות פעם אחר פעם.

אלעד קפלן: כיצד נולדה הדרכת הכלה, זו שאלה שעלתה פה כמה פעמים.

אלעד קפלן: אין מסגרת הלכתית של הדרכת כלה במסורת היהודית, זה לא מופיע בשולחן ערוך.

אלעד קפלן: ככלל, הלכות טהרת המשפחה עברו מאם לבתה בתוך המסגרת המשפחתית.

אלעד קפלן: לפני קום המדינה הייתה עליה של צעירים רבים שהגיעו למדינת ישראל ללא המסגרת המשפחתית וקמו עמותות פרטיות שנועדו לתת איזה שהוא מענה, שירות לאותם צעירים שרוצים לקבל הדרכה ולסייע באותה סוגיה דתית.

אלעד קפלן: ב-1938 קם המרכז לטהרת המשפחה, חמש שנים מאוחר יותר הוא פרסם רשימת המלצות לרבנות ולמועצות הדתיות במסגרת העבודה המשותפת שלהם ואלה כמה מההמלצות שפרסם המרכז לטהרת המשפחה: המלצה אחת לפרסם חוברת הדרכה על דיני טהרת המשפחה והם כותבים ש"לאחר מתן החוברת לזוג הרב ישאל אותם על ראשי הפרקים ורק אחרי זה יקבע את הזמן לסידור הקידושים" המלצה נוספת אומרת שאנשים יישלחו לטבול במקווה ולחייב אותם בכתב להביא תעודה על כך ולהכריז איסור על עריכת חופה וקידושין בלי אותה תעודה.

אלעד קפלן: הדברים האלה נשלחו למועצות הדתיות במסגרת המלצה והם הפכו להיות חובה בלי שתהיה לכך שום מסגרת - - -

חמד עמאר: תודה רבה.

אלעד קפלן: עוד משפט אחד, בשנת 2004 זה הפך להיות נוהל רשמי של הרבנות בעקבות עתירה לבג"צ שהעתירה לבג"צ עסקה בתכנים שלהדרכת כלה ואז הסדירו את זה כחובה, גם פה, בלי שום סמכות.

אלעד קפלן: יש ביטוי שחוזר על עצמו פעם אחר פעם בסוגיה הזאת של הדרכת כלה וזה חילול השם.

אלעד קפלן: אני מצפה שהנציגים של הרבנות ייקחו את זה לתשומת ליבם.

חמד עמאר: תודה.

חמד עמאר: אני רוצה לשמוע אותך, שני משפטים ואז אתן למשרד המשפטים.

מרב מיכאלי: הקלות הבלתי נסבלת של השימוש בשם השם, וואה וואה.

יוליה מלינובסקי: בואו נשמע את משרד המשפטים.

חמד עמאר: לא, אני רוצה לשמוע אותו קודם.

חמד עמאר: בבקשה.

יהודה דדוביץ: צהריים טובים לכם.

יהודה דדוביץ: אני יהודה דדוביץ, אני מקים כרגע מכללה שנותנת הדרכה למדריכי החתנים, אגב שאמרת שאין, יש מדריכי חתנים ומדריכות הכלה.

קריאה: הדרכת חתן זה לא חובה, הדרכת כלה זה כן.

חמד עמאר: בסדר, אני כבר הבנתי את זה.

יהודה דדוביץ: כשאני התחתנתי לפני 23 שנה, כשהגענו להירשם - - -

חמד עמאר: אצלנו הדרוזים- - -

מיכל רוזין: בן זוגי לא עבר הדרכת חתן.

יהודה דדוביץ: - - - במפורש אם עברתי הדרכת חתן.

חמד עמאר: אצלנו הדרוזים, אני אתן לכם, אצל הדרוזים ברגע שיש את האירוסין, אז השייח שמגיע מוציא דף מהכיס לגברים ולנשים ביחד, ומקריא את זה איך צריך לכבד אחד את השני, איך צריך להתנהג אחד עם השני, לפני כולם.

חמד עמאר: הוא מביא דף שמקריא אותו לפני כולם, כל הנוכחים והמוזמנים, מה החובה של האישה ומה החובה של הגבר, אבל אני רוצה להיגד לכם, אצלנו יותר חובה לגבר ומעביר יותר חובה לגבר, הוא צריך לכבד את הכלה, את ההורים של הכלה, את המשפחה, ומה זה חיי משפחה.

חמד עמאר: רק השבוע הזה הייתי באירוסין ושמעתי את זה שוב, אני כמעט כל שבוע שומע את זה.

חמד עמאר: תיקחו את זה כרעיון.

יוליה מלינובסקי: אני אתחתן עם דרוזי וזהו.

מרב מיכאלי: אני לא יודעת איך לספר לך את זה, אבל את לא יכולה.

מרב מיכאלי: בישראל.

יהודה דדוביץ: אני יכול להמשיך ברשותכם?

יהודה דדוביץ: חברת הכנסת מיכאלי, המילים שלי יהיו מכוונות בעיקר אלייך כי היה משהו שהפריע לי.

יהודה דדוביץ: ככה, המכללה שאני מקים בהוראת רב גדול מהציבור החרדי, אני יודע שדיברתם פה על כלות חילוניות אבל יש גם המון בעיה בהדרכת כלות וחתנים בציבור הדתי והחרדי.

יהודה דדוביץ: המכללה השם שלה, מעיד עליה, שמה הזמני כרגע, הוא המרכז הגבוה והמקצועי וההלכתי לשלמות ומוגנות המשפחה.

יהודה דדוביץ: זאת אומרת שכל מה שדיברו פה על כך שצריך להגיד לבני הזוג, אתם דיברתם רק על הדרכת כלות, להגיד לה גם כן על אלימות מינית וכולי, זה חלק גדול מכל הדבר הזה.

יהודה דדוביץ: מה שהפריע לי במיוחד, הסכמתי עם כל מה שאמרו כל חברות הכנסת הנכבדות פה, אבל חברת הכנסת מיכאלי אמרה פה משהו שהקפיץ אותי ואני מתפלא שאף אחד פה, הן מהצד השמאלי הדתי הימני וכולי לא הפריע לו שהיא השמיטה את המילה "יהודית" מהמשפט" זו מדינה דמוקרטית ובמדינה דמוקרטית - - -

חמד עמאר: תודה רבה.

חמד עמאר: משרד המשפטים בבקשה.

מיכל רוזין: הוצאת דברים מהקשרם, מה שנקרא.

חמד עמאר: אני רוצה לשמוע את משרד המשפטים, לתת לחברת הכנסת - -

יגאל עם-פז: תודה רבה אדוני היושב ראש, התבקשנו להתייחס לשאלת הסמכות, אני אציג את עניין הסמכות כפי שאנחנו מבינים.

יגאל עם-פז: סעיף 2 לחוק שיפוט בתי דין רבניים נישואים וגירושים קובע שנישואים וגירושים של יהודים בישראל ייערכו על פי דין תורה, זה החוק, עם החוק אין לנו כרגע, כרגע אנחנו כפופים לחוק.

חמד עמאר: אנחנו לא מדברים על חוק נישואים וגירושים, אני מדבר על הדרכות כלה ובאיזו סמכות יש להם את הדרכות הכלה.

יגאל עם-פז: אני אגיע לזה.

יגאל עם-פז: בהתאם לפקודת הנישואים והגירושים ולסעיף 2.6 לחוק הרבנות הראשית מי שמוסמך היום לערוך נישואים וגירושים של יהודים בישראל זה מי שהוסמך על ידי הרבנות הראשית כרב רושם נישואין.

יגאל עם-פז: בהתאם לאמור הרבנות ה ראשית ערכה נוהל של איך נישואין צריכים להתבצע, נישואין של יהודים.

יגאל עם-פז: זה מתייחס גם למי כשר להינשא, לאיך צריך להתבצע הטקס ויש שם גם סעיף אחד, סעיף 76 לנוהל שמתייחס להדרכת כלות וקובע שכל זוג שרוצה להינשא חייב להביא אישור ממדריכת כלות.

יגאל עם-פז: אין שם הרבה מאוד פירוט בסעיף הזה - - -

יוליה מלינובסקי: זה בנוהל?

יגאל עם-פז: בנוהל של הרבנות הראשית שבטח עמיתי מה - - -

חמד עמאר: שמסתמך על החוק - - -

יגאל עם-פז: הוא מסתמך על החוק בעצם לעניין איך נישואין צריכים להתבצע.

מרב מיכאלי: החוק שמסמיך את הרבנות - - -

יגאל עם-פז: הנוהל הוא נובע מהסמכות של הרבנות הראשית להסמיך את רושמי הנישואין, זאת אומרת הנושא הזה הוא באחריות הרבנות הראשית.

יגאל עם-פז: ברור שככל שאנחנו מתרחקים מהמעגל של הנישואין, ככל שאנחנו הולכים למעגלים יותר רחבים, כך יותר קשה להגיד שעכשיו הרבנות תקבע תנאים לגבי דברים שהם לא קשורים לטקס הנישואין עצמו, זה כן מעלה שאלות מהתחום של הסמכות.

יגאל עם-פז: אבל אם אנחנו מתייחסים לטקס הנישואין עצמו וזה משהו אינהרנטי לטקס, להבנתי יש סמכות לדבר הזה.

יגאל עם-פז: גם בהנחה שהדבר כבר נקבע ונעשה, כמובן שיש דרך איך לעשות את זה בדרך של מינהל תקין וברגישות המובנת והמתחייבת, ופה המשרד לשירותי דת והרבנות אמרו שהם עושים עבודת מטה לגבי איך תיערך הדרכת כלות ויש לברך על עבודת המטה הזאת ואני חושב שגם במסגרת הדבר הזה צריך לבחון שהנוהל יתייחס באמת לליבת הנישואין ולא לדברים שהם מעבר לכך.

מרב מיכאלי: אדוני אני חושבת, באמת - - -

יוליה מלינובסקי: זה - - -

מרב מיכאלי: בדיוק.

מרב מיכאלי: אדוני, ברשותך הדיון הזה חייב להסתיים בהחלטה של הוועדה שאסור לרבנות לכפות את הדרכת כלות.

מרב מיכאלי: זה שימוש לרעה ממש בסמכות שאין להם.

חמד עמאר: תודה רבה.

חמד עמאר: חברת הכנסת יעל כהן פארן.

יעל כהן-פארן: אני מתנצלת על האיחור לדיון המאוד חשוב הזה ותודה על קיומו ולמגישות.

חמד עמאר: אנחנו צריכים לסכם את הדיון, אני מבקש לסכם כי אני ב-13:15 צריך לסיים.

יעל כהן-פארן: אני רק אומר בקצרה, התוצאה הברורה שאני רואה של ההתנהלות של הרבנות בכל הנושא של המונופול שלה, והדרכת כלות היא בוודאי אחד האמצעים שמגיעים ומרחיקים בסופו של דבר, זו התוצאה, מרחיקים אנשים מלהתחתן באמצעות הרבנות כדת משה וישראל ויותר ויותר אנשים מצביעים ברגליים בנישואין אזרחיים, אני אספר סיפור אישי שלי שאני כבר עוד מעט חוגגת 15 שנות נישואין.

יעל כהן-פארן: אחד הדברים שהכי פחדתי לפני שנישאתי זו הדרכת הכלות הזה.

יעל כהן-פארן: אני שומעת על זה סיפורי סיפורים מחברות והצלחתי למצוא מדריכה שהייתה חברה של קרובת משפחה שהייתה מוכרת והייתה בחורה טובה, בקיצור הייתי ממש צריכה ללכת בין הטיפות כדי לעבור את זה בשלום.

יעל כהן-פארן: וזו התחושה שיש היום - - -

יוליה מלינובסקי: - - - משקרות שם, תבינו.

יוליה מלינובסקי: כששואלים בחורה חילונית בת 27 שהיא חיה בזוגיות כבר מספר שנים "את בתולה" היא משקרת.

יוליה מלינובסקי: כששואלים אותה מתי המחזור שלה אבל היא כבר קבעה את תאריך החתונה, היא תשקר.

יוליה מלינובסקי: כי היא לא תזיז חתונה, לא חשוב מה.

יוליה מלינובסקי: זה פשוט מקום לשקר.

יוליה מלינובסקי: זה הכל.

חמד עמאר: תודה.

חמד עמאר: אני מבקש לסכם.

יעל כהן-פארן: רק לסיום דבריי.

יעל כהן-פארן: לשמחתי כמו שאמרתי הלכתי בין הטיפות, לא נשאלתי כאלה שאלות אבל אני יודעת מחברות ומדברים שעברו, תודה לאל לא אני, איזה שאלות שואלים וזה פשוט נורא ואיום.

יעל כהן-פארן: אנחנו צריכים מהדיון הזה לומר בצורה ברורה, או שצריך לפעול פה בצורה של חקיקה או שצריך להורות לרבנות להוציא את הנוהל הזה, פשוט למחוק אותו מהרשימה.

חמד עמאר: תודה.

חמד עמאר: אני כאן באמת שמעתי משתי חברות כנסת שחוו חוויה נעימה.

חמד עמאר: שתי חברות כנסת דיברו על זה בצורה מאוד טובה, גם היא וגם חברת הכנסת לאה פדידה.

יעל כהן-פארן: לא, אמרתי שהלכתי בין הטיפות, הייתי צריכה להתאמץ למצוא מישהי שתהיה - - -

חמד עמאר: לכן אני אומר, וברגע שאתה מוציא תקנות ברורות ונהלים ברורים זה יהיה אחרת.

יעל כהן-פארן: לא צריך לחייב את זה בכלל.

יעל כהן-פארן: זה מרתיע אנשים ונשים מלהתחתן דווקא ברבנות.

חמד עמאר: אני חייב לסכם את הדיון.

חמד עמאר: אני אתן לחבר הכנסת אורי מקלב כמה משפטים.

חמד עמאר: בבקשה.

אורי מקלב: תודה רבה אדוני, אני באמת הגעתי לפה והבנתי שטוב שבאתי בסוף ולא שמעתי את כל התיאורים, מכיוון - - -

מרב מיכאלי: הדברים הלא צנועים - - -

אורי מקלב: לא, הדברים שנאמרו פה, - - - חברת הכנסת מיכל רוזין שטוב שבאתי - - -זה כדור מתגלגל שיכול להיות גם - - - אבל אני לא נכנס לגופם של דברים.

אורי מקלב: בכל אופן אני חושב שמדריכות כלות צריכות לקבל הגנה על העבודה המיוחדת שהן עושות בעבודה רגישה מאוד, וכפי שאולי כאן משתקף, אולי כמה עובדות וכמה מתלוננים או מתלוננות, אני רוצה להגיד לכם שלא באו לכאן, רוב הציבור ורוב הכלות שמקבלות הדרכות - - -

מיכל רוזין: רוב הכלות הן חילוניות שלא רוצות לעבור הדרכת כלה.

מרב מיכאלי: ובעיקר רוב הציבור אין לו אופציה לנישואין אחרים.

חמד עמאר: תודה.

חמד עמאר: חברי הכנסת אנחנו רוצים לקבל מסקנות.

חמד עמאר: תנו לחבר הכנסת מקלב לסיים.

מיכל רוזין: יש לזה חובה הלכתית לעבור הדרכת כלה?

מיכל רוזין: יש חובה הלכתית לעבור הדרכת כלה?

אורי מקלב: כן.

אורי מקלב: זה לא אקסטרה, זה חלק מתהליך - - -

מרב מיכאלי: מי קבע?

מרב מיכאלי: זהו בדיוק, הם לא יכולים לקבוע את זה.

מיכל רוזין: איפה כתוב, מקלב?

יעל כהן-פארן: מי החליט את זה, הרבנות החליטה את זה.

מרב מיכאלי: חבר הכנסת מקלב חבל, אתה מגן על הדבר - - -

חמד עמאר: חברת הכנסת מרב מיכאלי תנו לנו לסכם את הדיון.

אורי מקלב: אבל אחרי הכל - - -

מיכל רוזין: איי רוצה שתלמד אותי איפה בהלכה רשום שמחויב הדרכת כלה.

אורי מקלב: אני לא צריך ללמוד ממך מה זה הדרכת כלה, מה המטרה- - -

מיכל רוזין: לא, אני רוצה שתגיד לי אתה.

מיכל רוזין: תגיד לי איפה כתוב בהלכה, אני רוצה ללמוד ממך.

אורי מקלב: זה חלק מה- - -

חמד עמאר: תודה רבה חברת הכנסת מיכל רוזין, אנחנו רוצים לסכם את הדיון.

אורי מקלב: - - - על זה נעשית הדרכה, מלא לעשות - - - זה חלק מהמחויבות ולכן- - -זה לא ניתן לבחירה.

אורי מקלב: אבל ודאי שחובה לעשות את זה ברגישות, בהבנה, בהתאמה לכל אחד וככה עושים את זה.

אורי מקלב: העובדה, ואי אפשר להתעלם מכך שהתלונות, כפי שבכל שירות שניתן - - -

מיכל רוזין: אין לך מושג את היקף התלונות.

מיכל רוזין: אין לך מושג, אתה מדבר בלי לדעת.

אורי מקלב: גם אם הייתי כשדיברת, אני מבטיח לך שלא הייתי מפריע לך.

אורי מקלב: לכן אי אפשר להתאים חליפה לכולם, אבל אני יודע שיש השתדלות, יש רצון, ככה, זאת ההכוונה ואני מחזק את ידכם- - - ועושה את זה במסירות מתוך - - -

חמד עמאר: תודה.

אמונה קליין בר-נוי: רק בשם הכלות הדתיות אני מאוד מסכימה עם כל חברות הכנסת שלא ייתכן שיכפו הדרכות כלות אבל גם כשזה לא כפייה, לא יכול להיות שהתחום הזה הוא כל כך פרוץ, שבנות מקבלות - - - שלחלוטין לא מפוקח.

אמונה קליין בר-נוי: ההדרכות כלות עושות הרבה נזק לחיי המין - - -

חמד עמאר: תודה.

חמד עמאר: נתתי לך לדבר - - - לפני הסיכום משפט אחרון.

יוליה מלינובסקי: משפט אחרון.

יוליה מלינובסקי: שתבינו, כל הסיפור הזה יש לנו תעשיה שלמה שיש חברות שאתה פונה לשם הם עוזרים לך בכסף לעבור את הדרכת הכלה במקום הנכון, נותנים אישורים - - - בדיוק ככה, אנחנו נכנסנו לאינטרנט וזו תעשיה שלמה, מה שנקרא חתונה בקלות.

יוליה מלינובסקי: תשלמו כסף תהיה לכם גם הדרכה, גם - - -

מיכל רוזין: כאילו הדרכה.

מיכל רוזין: לא באמת הדרכה.

יוליה מלינובסקי: תקשיבי, יהיה לך הכל בכסף.

יוליה מלינובסקי: יש את המדריכות כלות שלהם - - -

חמד עמאר: תודה.

חמד עמאר: אני חושב שזה הדיון הראשון שהתקיים בכנסת, אני חבר ועדת הפנים - - - ותודה לחברת הכנסת יוליה וכל חברות הכנסת שהציעו את הנושא.

יוליה מלינובסקי: כשאני התחתנתי לא עשו לי את זה, פחדו כנראה.

יוליה מלינובסקי: אני התחתנתי בחולון, הם עזבו אותי בשקט.

חמד עמאר: תודה.

חמד עמאר: אני רוצה לסכם את הדיון הזה.

חמד עמאר: אני מבקש שתרשמי מה שאנחנו מבקשים כי נעשה ישיבת מעקב.

חמד עמאר: ועדת הפנים והגנת הסביבה קוראת למשרד לשירותי דת, ולרבות הראשית לישראל לקבוע נהלים מסודרים להדרכת הכלה הכוללים את התכנים המועברים בהדרכה.

חמד עמאר: אורכה של ההדרכה, העלויות המקסימליות, אופן הכשרת המדריכים וקריטריונים להעסקתם.

חמד עמאר: ועדת הפנים והגנת הסביבה סבורה כי על המשרד לשירותי דת והרבנות הראשית לישראל לבחון מחדש את החובה הנהוגה היום בביצוע הדרכת כלה כתנאי לרישום לנישואין ולמצוא דרך לאפשר הדרכות כלה רק למי שחפצים בכך.

חמד עמאר: את זה שמענו גם מחברי הכנסת כאן.

חמד עמאר: ועדת הפנים והגנת הסביבה קוראת לרבנות הראשית לפעול למניעת פגיעה בחופש הדת, בזכות לפרטיות של הכלות המיועדות, כמו גם לפעול למניעת אפליה בין כלות דתיות וכלות לא דתיות.

חמד עמאר: שמענו כאן שכלה דתית לא צריכה להציג אישור, כלה לא דתית חייבת אישור.

חמד עמאר: ועדת הפנים והגנת הסביבה תכנס דיון מעקב בעוד שלושה חודשים.

חמד עמאר: תוספת ממני, לשקול את הנושא של נישואין שניים, למה היא צריכה לעבור עוד פעם הדרכות כלה, שמענו אישה שיש לה שלושה ילדים, הייתה נשואה, מה היא צריכה לעבור את הדרכת הכלה שוב.

חמד עמאר: תודה רבה.

אורי מקלב: לא מקובל עלינו כל המסקנות שלך, אתה יכול לקרוא לרבנות - - -

חמד עמאר: לפני שאני סוגר את הישיבה, אני אעביר להצבעה.

חמד עמאר: מי בעד ההמלצות?

חמד עמאר: בעד – 4

חמד עמאר: נמנעים – אין ההמלצות נתקבלו.

אורי מקלב: סגרת כבר את הישיבה.

אורי מקלב: אתה לא יכול לעשות את זה.

חמד עמאר: אני סוגר את הישיבה.